b'\n_START_ARTICLE_\nGlehni loss\n_START_PARAGRAPH_\nGlehni loss (Hohenhaupti loss) on kahekorruseline krohvimata paehoone Mustam\xc3\xa4e n\xc3\xb5lval Tallinnas N\xc3\xb5mme linnaosas. Paikneb Glehni parkmetsas N\xc3\xb5mme\xe2\x80\x93Mustam\xc3\xa4e maastikukaitseala edela osas Tallinna Tehnika\xc3\xbclikooli kinnistul aadressiga Vana-Mustam\xc3\xa4e t\xc3\xa4nav 48.\n_START_SECTION_\nAjalugu\n_START_PARAGRAPH_\nLoss kuulus J\xc3\xa4lgim\xc3\xa4e m\xc3\xb5isa Mustam\xc3\xa4e k\xc3\xb5rvalm\xc3\xb5isa ja valmis 1886 aastal Nikolai von Glehni projekti j\xc3\xa4rgi. Lossi vundamendi ehitas Glehn \xc3\xbcksi, hiljem kasutas ka vangide t\xc3\xb6\xc3\xb6j\xc3\xb5udu. Iga p\xc3\xa4ev kell 12 andis ta m\xc3\xb5nest Richard Wagneri ooperist p\xc3\xa4rineva pasunasignaaliga m\xc3\xa4rku l\xc3\xb5una algusest. Hoone \xc3\xbcmber on rajatud park ning p\xc3\xbcstitatud ehitisi (Palmimaja 1900-1910; Vaatetorn ehk T\xc3\xa4hetorn 1910) ja skulptuure (Kalevipoeg 1908,1990; Krokodill 1908)._NEWLINE_1918. aastal p\xc3\xa4rast Glehnide lahkumist Eestist r\xc3\xbc\xc3\xbcstati loss t\xc3\xa4ielikult. Alles 1960ndate keskel alustati TPI Akadeemilise Meeskoori initsiatiivil hoone taastamist._NEWLINE_Kuigi lossihoone taastamise juures p\xc3\xbc\xc3\xbcti s\xc3\xa4ilitada selle esialgset ajaloolist ilmet, ei olnud tegemist lossi taastamisega selle esialgsel kujul, vaid rekonstrueerimisega, mille juures l\xc3\xa4htuti lossi eeldatavast kasutusest. N\xc3\xa4iteks lisati lossile veel \xc3\xbcks korrus. Seet\xc3\xb5ttu kasvas ehitust\xc3\xb6\xc3\xb6de maht ja kulus esialgu arvatust rohkem aega ja vahendeid._NEWLINE_Renoveeritud loss avati pidulikult 24. m\xc3\xa4rtsil 1977 ning seal hakkas paiknema TPI klubihoone (n\xc3\xbc\xc3\xbcdne Tallinna Tehnika\xc3\xbclikooli kultuurikeskus)._NEWLINE_Aastast 1997 on Glehni loss muinsuskaitse all.\n_START_SECTION_\nPopkultuur\n_START_PARAGRAPH_\nLossi \xc3\xbcmbruses on filmitud Lenfilmi filmi Sherlock Holmesi ja doktor Watsoni seiklused: Baskerville\'ide koer (\xd0\x9f\xd1\x80\xd0\xb8\xd0\xba\xd0\xbb\xd1\x8e\xd1\x87\xd0\xb5\xd0\xbd\xd0\xb8\xd1\x8f \xd0\xa8\xd0\xb5\xd1\x80\xd0\xbb\xd0\xbe\xd0\xba\xd0\xb0 \xd0\xa5\xd0\xbe\xd0\xbb\xd0\xbc\xd1\x81\xd0\xb0 \xd0\xb8 \xd0\xb4\xd0\xbe\xd0\xba\xd1\x82\xd0\xbe\xd1\x80\xd0\xb0 \xd0\x92\xd0\xb0\xd1\x82\xd1\x81\xd0\xbe\xd0\xbd\xd0\xb0: \xd0\xa1\xd0\xbe\xd0\xb1\xd0\xb0\xd0\xba\xd0\xb0 \xd0\x91\xd0\xb0\xd1\x81\xd0\xba\xd0\xb5\xd1\x80\xd0\xb2\xd0\xb8\xd0\xbb\xd0\xb5\xd0\xb9, 1981) episoodid, mis kujutatavad Baskerville Halli (teise v\xc3\xb5ttekohana oli kasutusel Maarjam\xc3\xa4e lossi \xc3\xbcmbrus)._NEWLINE_1992.aastal valminud filmis "Musket\xc3\xa4rid 20 aastat hiljem" on samuti v\xc3\xb5ttekoht loss ja selle \xc3\xbcmbrus. Nimelt kujutati seda Porthose elukohana. Aasta hiljem valmis film "Kuninganna Anna saladus ehk musket\xc3\xa4rid 30 aastat hiljem". Ka seal saab n\xc3\xa4ha Glehni lossi.'